יצחק איני עבאדי

יצחק איני עבאדי (נולד ב-14 ביולי 1934) הוא קצין צה"ל בדימוס בדרגת אלוף-משנה, שליח "המוסד" בעיראק ומושל רצועת עזה. עבאדי נולד בדמשק ליעקב (1877–1965) ולויקטוריה (לבית דוננברג), אח לשמחה, שרה וג'ני. אביו יעקב היה מוכתר הקהילה בדמשק, עסק בענייני ציבור ובקשרים עם השלטונות, וזכה לכבוד ולהערכה משני הצדדים. הוא ראה עצמו "לאומי ערבי" ולא האמין בציונות. בשנת 1945 (ייתכן ש-1944) עבאדי ואחותו שמחה עלו לישראל בצעידה מדמשק, דרך דרדרה, תחנת המכס בראש פינה, ונקלט כילד בקיבוץ דגניה א'. עבאדי הועבר למשפחה אומנה, יעקוב ומרים ברקוביץ', ואחותו למשפחת ליס. עבאדי סיים את לימודיו היסודיים בבית החינוך המשותף דגניה, ובהמשך למד בבית הספר התיכון האזורי עד כתה י'. בתחילת שנות החמישים התגייס לצה"ל, שירת בחטיבת גולני כמ"מ, כקצין מודיעין גדודי וכמ"פ. עם שחרורו מצה"ל מונה למרכז המשק בקיבוצו. בהמשך שירת כרס"ן בצנחנים תחת פיקודו של אריאל שרון. בשנת 1956 עלו הוריו מדמשק דרך טורקיה, מלווים בסבתו ושתיים מאחיותיו, ונקלטו בקיבוץ דגניה א'. בשנים 1968–1970, מתחילת מלחמת ההתשה, הושאל עבאדי ל"מוסד" ושירת במשך כשנתיים כראש המשלחת הישראלית בעיראק. שם סייע למורדים הכורדים, בין השאר תכנן והכשיר את הכורדים לפיצוץ בארות הנפט בכירכוכ. בשנת 1971 שר הביטחון משה דיין גייס את עבאדי לצה"ל כמושל רצועת עזה בדרגת אל"ם. לאחר שקיבוצו של עבאדי לא אישר את המשך שירות הקבע שלו, דיין ודוד אלעזר נאלצו לשכנע את אספת החברים בדגניה א' לאשר את המשך שירות הקבע שלו בצה"ל. תוצאות ההצבעה החשאית – 81 הצביעו בעד אישור הבקשה של משרד הביטחון, 12 נגד. עבאדי אמר על האספה: ”נאמר שהיציאה האחרונה שלי השאירה משקע חברתי וזה הוחמר כשביקשתי שתבוא המשפחה להיות על ידי. לכן לא היה לי תוקף מוסרי לבוא ולהעמיד את המשך השירות שלי כמשאלה אישית. אני מבקש לראות את העניין כחופשי לחלוטין להכרעה לחיוב ולשלילה, להחליט החלטה בלתי תלויה.” דיין הורה לאיני לפעול על פי הוראותיו הישירות וקבע איתו מפגש שבועי מדי יום חמישי בביתו בצהלה. עבאדי הגיע לרצועת עזה, פיקד על הלחימה במחבלים, החל יחד עם מנחם אבירם להקים לרצועה חטיבה מרחבית (64), נפגש מדי שבוע עם דיין ומדי יום בחצות הלילה השתתף בדיון מטה בלשכתו של אריק שרון בבאר שבע. על רקע המצב ההומניטרי הקשה בעזה הגיע עבאדי לעימות עם שרון וצידד בעמדתו של יצחק פונדק. עבאדי כתב תוכנית לימודים לילדי ישראל "עולם הערבית והאסלאם" שבנויה על בסיס 16 כרכים ופועלת בכ-50 בתי ספר. תוכנית הלימודים שפיתח עבאדי מצטיינת בצביון "מזרחני" קלאסי: מושם דגש על היסטוריה ודת האסלאם, על מיעוטים לאומיים ודתיים במדינות ערב, על יחסי הגומלין בין היהדות לאסלאם, ועל ספרות ואמנות מוסלמית. ההיסטוריה של הסכסוך הישראלי-הערבי מגיעה עד לשנת 1982 (השלום עם מצרים) וכוללת התייחסות מעטה (על פי בחירת המורה בלבד) ללאומיות הפלסטינית ולסכסוך הישראלי-הפלסטיני. ההתייחסות למעמדם של ערביי ישראל שולית, וגם היא נלמדת על פי בחירת המורה. מלמד בשלוחות אוניברסיטאיות ומכינות קדם-צבאיות על האסלאם ועל סוגיות ביחסי ישראל-ערב. מכהן כחבר הוועדה העליונה המקצועית של משרד החינוך לערבית, ועולם הערבים והאסלאם. עבאדי בוגר תואר ראשון באוניברסיטת חיפה בערבית, לימודי המזרח התיכון ובהיסטוריה כללית ועם ישראל, תואר שלישי בלימודי המזרח התיכון וערבית. במסגרת לימודיו למד שלוש שנים אסלאם במסגד אל-אזהר בעזה, והשתלם יחד עם מייסד חמאס, שייח' יאסין, בפסיקת הלכה אצל ראש הממסד ההלכתי העליון של האסלם הסוני, המופתי של מצרים מוחמד סייד טנטאווי. עבאדי התחתן עם רחל גורמן, ולהם ארבעה ילדים. "רכבת העמק" רונית לוינשטיין מלץ ובת שבע סדן, מסע בעקבות שמי - הספר האחרון, הוצאת משכל, 2019 יצחק איני עבאדי, סרטון באתר יוטיוב יצחק איני עבאדי, סרטון באתר יוטיוב אורי מילשטיין, ‏מפקד עזה לשעבר מציע פתרון מפתיע לסכסוך: דרך הסדרה מול איראן, באתר מעריב אונליין, 17 בנובמבר 2018 אסף גבור, ‏אוהבים אותך איני: מושל עזה לשעבר על היסטוריה ועתיד, בעיתון מקור ראשון, 23 באוגוסט 2022 "פרות קדושות" - מיתוסים ישראלים עם יזהר באר (יצחק איני עבאדי) שלומי אלדר - "מלח הארץ": פרק 2 - חלק ב', הוידוי של מושל עזה, סרטון בערוץ "רלוונט", באתר יוטיוב (אורך: 11:19), 26.8.2024 יצחק איני עבאדי, דף שער בספרייה הלאומית אורי מילשטיין, ‏מפקד עזה לשעבר מציע פתרון מפתיע לסכסוך: דרך הסדרה מול איראן, באתר מעריב אונליין, 17 בנובמבר 2018 יעקב עבאדי קבוצת דגניה פרויקט העלאת יהודי סוריה ולבנון, ראיון ראשון עם יצחק איני עבאדי, דגניה א', תאריך: 30.3.1999 מראיין: אריה כהן בנתיבי העפלה maapilim.org פרויקט העלאת יהודי סוריה ולבנון, ראיון שני עם יצחק איני עבאדי, דגניה א', תאריך: 5.5.1999 מראיין: אריה כהן קצינים בכירים בצה"ל שלחמו בעיראק מציגים: כך מחסלים את דאעש תל אביב טיימס אורי הייטנר: סוד עוצמתה של דגניה: מוקי צור –"לא בעבים מעל – מאה ראשונה לדגניה" הוצאת הקיבוץ המאוחד ויד בן צבי, ירושלים, תש"ע 2010, 336 עמודים חדשות בן עזר, גיליון מספר 662, 21 ביולי 2011 ד"ר אורי מילשטיין, ‏בלי בג"צ ובלי בצלם: כך ניצחה מדינת ישראל באינתיפאדה הראשונה, באתר מעריב אונליין, 15 בינואר 2016 אורי ניר, במקום ללמוד ערבית, לומדים על הערבים, באתר הארץ, 14 במאי 2001 יהדות - אסלאם, מקרא מדרש וקראאן (הרצאות) - מרצה איני יצחק עבאדי הספרייה ומרכז ההנצחה קריית טבעון רכבת העמק העמותה למורשת מלחמת העולם הראשונה מרכז משק בקיבוץ - מהות התפקיד: אחראי לניהול כלכלי של כל ענפי הקהילה, המשק ומפעליו.